ועדת העבודה, הרווחה והבריאות, כנסת 18, פרוטוקול מספר 769, 2012-07-25 17:00

חיים כץ: אחר הצהרים טובים.

חיים כץ: יום רביעי בשבוע, סוף מושב ואנחנו נמצאים פה בשביל לנסות לעזור לעובדים הסוציאליים.

חיים כץ: היום ו' באב, ה-25 ביולי 2012.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא הוא בקשה לחידוש דיון לפי סעיף 89 לתקנון הכנסת בהצעת חוק למניעת אלימות במוסדות רפואיים (תיקון), התשע"ב-2012, כ/467, הכנה לקריאה השנייה והשלישית.

חיים כץ: אז קודם כל אנחנו נצביע שאנחנו מושכים את ההצעה?

אייל לב ארי: כן, לפי סעיף 89 לתקנון.

חיים כץ: לפי סעיף 89 לתקנון אנחנו נצביע שאנחנו מושכים את ההצעה חזרה.

חיים כץ: מי שבעד ירים את ידו.

חיים כץ: בעד – פה אחד

חיים כץ: תודה רבה.

חיים כץ: כל חברי הכנסת שיש להם זכות הצבעה אישרו את זה.

חיים כץ: אדוני היועץ המשפטי, בבקשה, מה יש לך להגיד?

אייל לב ארי: בדיון הקודם בהצעת החוק הסמיכה אותנו הוועדה לתקן את נושא סמכויות המאבטחים במקום שנותן שירותי רווחה בהלימה לנוסחים שמתגבשים בוועדת הפנים.

אייל לב ארי: הוכנס בנוסח תיקון בתוך חוק למניעת אלימות במוסדות רפואיים, לאור חוות דעת של משרד המשפטים התבקש שהתיקון יעשה במסגרת חוק סמכויות לשם שמירה על ביטחון הציבור והדבר הנדרש כבר במסגרת דיון חדש של הוועדה בהצעת החוק ולא במסגרת לוח התיקונים כיוון שאין מדובר בתיקון טכני גרידא.

אייל לב ארי: התיקון שתכף נקרא אותו הוא למעשה הנוסח שהתגבש בשינויים קלים בוועדת הפנים, הוא כרגע מצטמצם רק למאבטחים במקומות שנותנים שירותי רווחה.

חיים כץ: אוקיי, משרד המשפטים רוצה להגיד משהו או שנעבור להקראה?

גבריאלה פיסמן: אפשר לעבור להקראה.

חיים כץ: מאה אחוז.

פיני קבלו: רגע, אני רוצה להגיד משהו.

פיני קבלו: רציתי לשאול אם השינוי הזה לא משנה את סמכויות המאבטחים, מה שדובר.

אייל לב ארי: לא.

פיני קבלו: והשאלה השנייה שלי לגבי הסמכויות בחוק למנהלי רווחה וכל העובדים הסוציאליים – עם שינוי המיקום יישאר בתוקף מה שבעצם הכריז השר לביטחון פנים לגבי ההסמכה של המאבטחים?

פיני קבלו: יש לזה משמעויות תקציביות על משרדי הרווחה כי ההתחייבות היא של המשרד לביטחון פנים.

גבריאלה פיסמן: אז אני בכל זאת אסביר במספר מילים.

גבריאלה פיסמן: הסמכויות הן בדיוק אותן סמכויות שדובר עליהן, סמכויות למניעת אלימות למאבטחים.

גבריאלה פיסמן: השינוי הוא שינוי באכסניה של התיקון, הרעיון הוא לתקן את חוק סמכויות לשם שמירה על ביטחון הציבור ולעגן את הסמכויות בחוק שמסדיר - - -

חיים כץ: מה שאת אמרת עכשיו בעברית הוא שבאופן מהותי לא עשינו שום שינוי מהותי למה שעבר פה בוועדה.

גבריאלה פיסמן: שום שינוי למעט שינוי המיקום של החוק.

חיים כץ: מאה אחוז, תודה רבה.

חיים כץ: אנחנו נעבור להקראה.

פיני קבלו: בהתחייבות המשרד?

חיים כץ: הכול נשאר אותו דבר.

עודד ברוק: המשרד לביטחון פנים לא מממן כוח אדם.

חיים כץ: פעם הבאה שאתה רוצה לדבר תרים את היד ותקבל רשות, אם לא אל תדבר.

חיים כץ: נעבור להקראה.

אייל לב ארי: למען הסדר הטוב, אדוני, בנוסח שמונח פה לפניכם סעיפים 1-6 הם אותם סעיפים שהוקראו בוועדה ושמתקנים את החוק למניעת לאלימות במוסדות רפואיים.

אייל לב ארי: השינוי הבא הוא השינוי שאני אקריא.

חיים כץ: ואלימות מילולית?

אייל לב ארי: נושא האלימות המילולית, השחתת הרכוש והאלימות הפיזית הוסדרו גם בהצעת החוק למניעת אלימות במוסדות רפואיים שלגביהם יש סמכות מינהלית.

חיים כץ: הבנתי, מאה אחוז.

חיים כץ: אנחנו נעבור להצבעה.

חיים כץ: מי בעד הצעת החוק כפי שהוקראה?

חיים כץ: בעד – פה אחד

חיים כץ: תודה רבה.

חיים כץ: כל חברי הכנסת שנמצאים פה ויש להם זכות הצבעה אישרו את הצעת החוק למניעת אלימות במוסדות רפואיים כהכנה לקריאה השנייה והשלישית.

חיים כץ: אני מקווה שוועדת הכנסת תאשר את זה עכשיו ונעלה את זה היום לקריאה השנייה והשלישית, והלוואי ולא נצטרך להשתמש בחוק הזה.

חיים כץ: תודה רבה, הישיבה נעולה.